Document ID: 32004R1767

UREDBA KOMISIJE (ES) št. 1767/2004
z dne 13. oktobra 2004
o spremembi Uredbe (ES) št. 2318/2001 v zvezi s priznanjem organizacij proizvajalcev v sektorju ribištva in ribogojstva
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 104/2000 z dne 17. decembra 1999 o skupni ureditvi trga za ribiške proizvode in proizvode iz ribogojstva (1) in zlasti člena 6(7) Uredbe,
ob upoštevanju naslednjega:
(1)
Uredba Komisije (ES) št. 2318/2001 o določitvi podrobnih pravil za uporabo Uredbe Sveta (ES) št. 104/2000 v zvezi s priznanjem organizacij proizvajalcev v sektorju ribištva in ribogojstva (2) vsebuje zlasti merila za priznanje združenj organizacij proizvajalcev, priznanih v eni državi članici. Ta merila ne zadostujejo, da bi zajela priznanje združenj organizacij proizvajalcev, priznanih v različnih državah članicah.
(2)
Pogoje in postopek, s katerim države članice dodelijo in odvzamejo priznanje združenjem organizacij proizvajalcev, priznanih v različnih državah, je treba določiti tako, da se zagotovi skladna uporaba pravil, ki urejajo skupno ureditev trga za ribiške proizvode in proizvode iz ribogojstva.
(3)
Vzpostavitev združenj organizacij proizvajalcev, priznanih v različnih državah članicah, lahko prispeva k splošnemu cilju doseganja racionalnega in trajnostnega izkoriščanja virov, ki spadajo v okvir skupne ribiške politike, in zagotovitve dolgoročne sposobnosti preživetja ribiškega sektorja.
(4)
Pravila Skupnosti o konkurenci se uporabljajo za proizvodnjo ribiških proizvodov in trgovino z njimi, če njihova uporaba ne odvzame pomena posebnim pravilom o vzpostavitvi skupne ureditve trga za ribiške proizvode in proizvode iz ribogojstva ali ne ogroža doseganja ciljev skupne ribiške politike.
(5)
Določbe o razširitvi pravil iz členov 7 in 8 Uredbe (ES) št. 104/2000, ki jih uvede organizacija proizvajalcev, na nečlane se ne uporabljajo za združenje organizacij proizvajalcev, priznanih v različnih državah članicah.
(6)
Uredbo (ES) št. 2318/2001 je zato treba spremeniti.
(7)
Ukrepi, predvideni s to uredbo, so v skladu z mnenjem Upravljalnega odbora za ribiške proizvode -
SPREJELA NASLEDNJO UREDBO:
Člen 1
Uredba (ES) št. 2318/2001 se spremeni na naslednji način:
1.
V naslovu se besede „o določitvi podrobnih pravil za uporabo Uredbe Sveta (ES) št. 104/2000 v zvezi s priznanjem organizacij proizvajalcev v sektorju ribištva in ribogojstva“ nadomestijo z:
„o določitvi podrobnih pravil za uporabo Uredbe Sveta (ES) št. 104/2000 v zvezi s priznanjem organizacij proizvajalcev in združenj organizacij proizvajalcev v sektorju ribištva in ribogojstva“.
2.
Člen 2 se nadomesti z naslednjim:
„Člen 2
1. Država članica lahko priznanje združenju organizacij proizvajalcev, priznanih v tej državi članici, dodeli samo pod pogojem, da:
(a)
ga sestavlja najmanjši delež skupnega števila organizacij proizvajalcev, priznanih v zadevni državi članici v določeni panogi; in
(b)
vrednost proizvodnje, ki jo združenje trži, pomeni vsaj 20 % vrednosti domače proizvodnje v tej panogi.
2. Država članica lahko priznanje združenju organizacij proizvajalcev, priznanih v različnih državah članicah, dodeli samo pod pogojem, da:
(a)
ima združenje svoj uradni sedež na ozemlju te države članice;
(b)
vrednost proizvodnje, ki jo združenje trži, pomeni najmanjši delež proizvodnje določenega ribiškega proizvoda na določenem območju;
(c)
se organizacije proizvajalcev, ki sestavljajo združenje, ukvarjajo z ribolovom, proizvodnjo in trženjem skupaj izkoriščenih ribolovnih virov; in
(d)
združenje opravlja svoje naloge brez vpliva na določbe, ki urejajo razdelitev ribolovnih možnosti državam članicam v skladu s členom 20 Uredbe Sveta (ES) št. 2371/2002 z dne 20. decembra 2002 o ohranjanju in trajnostnem izkoriščanju ribolovnih virov v okviru skupne ribiške politike (3).
3. Država članica, v kateri je uradni sedež združenja, v sodelovanju z drugimi zadevnimi državami članicami vzpostavi upravno sodelovanje, potrebno za zagotovitev izpolnjevanja pogojev za priznanje in za izvajanje nadzora nad dejavnostmi združenja. Tako upravno sodelovanje zajema tudi odvzem priznanja.
4. Združenje organizacij proizvajalcev ne sme imeti prevladujočega položaja na določenem trgu, razen če to ni potrebno v skladu s cilji iz člena 33 Pogodbe.
5. Členi 3, 4, 5, 6 in 7 Uredbe (ES) št. 2318/2001 se smiselno uporabljajo za združenja organizacij proizvajalcev, priznanih v eni in v več kot eni državi članici.
6. Člen 2(2) Uredbe Komisije (ES) št. 908/2000 se ne uporablja za združenja organizacij proizvajalcev, priznanih v različnih državah članicah.“
.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. oktobra 2004

Labels: 18
6